ToekomsVenster: Laat hy val waar hy wil(Foto: Denys Nevozhai/Unsplash) “Oë wat blink, bring vreugde. Goeie nuus bring gesondheid.” − Spreuke 15:30 (NLV) Daar word gesê dat oupas daar is om kleinkinders stoute dinge te leer. Nou ja, iets daarvan is waar van hierdie oupa. Ons is bevoorreg om ŉ hele arsenaal kleinkinders te hê en geniet hulle terdeë. Die twee oudstes is rondom nege jaar oud. Suzette, my ander helfte weet presies. Sy weet alles presies. Ek weet so van ongeveer, van naderby, omtrent en dit is genoeg vir my. Ongeveer 9 jaar oud. Die res is kleiner. Die jongste is ongeveer ŉ jaar en ŉ stukkie oud, maar almal is hulle Oupa s’n. Wanneer die kleintjies effens begin om begrip te toon en ons geniet ietsie lekker sê oupa: “Cheers, laat hy val waar hy wil”. Nihan kan dit al nasê, Lunamé maak drie sulke onverstaanbare klankgeluidjies wat in peutertaal beteken: “Ek weet nie waarvan oupa praat nie, maar dit het betekenis vir hom en hy geniet dit wanneer ek dit sê, so ek doen so voort”. Die lewe is nie sleg nie, inteendeel. Die lewe is soos my goeie vriend Willa Schoeman altyd sê, “ŉ lied”. Ja, somtyds is daar ŉ paar mineur-tone wat die melodie effens hartseer laat klink, maar oorwegend is dit meesleurend mooi. Daar is ŉ lied waarvan die woorde soos volg klink: “Kyk ŉ bietjie om jou rond en dan sal jy sien, al die kleure wat die veld voorsien, dan weet jy God is daar”. God is daar, nog altyd daar. Ek herinner my aan ŉ tyd toe ek myself in ŉ vreemde land en ŉ vreemde stad, ver van alles wat bekend is bevind het en die mineur-tone, die hartseer note, my wou oorneem. Toe sien ek dit, ŉ neon advertensie wat bokant ŉ gebou uitstaan met die woorde: “God is hier”. God is hier. Leef voluit.